Mount Siple

Mount Siple, tidligere også kjent som Mount Ruth Siple, er en massiv, kjegleformet og potensielt aktiv skjoldvulkan i Antarktis, med en høyde over havet på 3 110 meter. Den dominerer nordvestdelen av Siple Island, som har Getz isbrem beliggende mellom seg og Bakutis Coast i Marie Byrd Land. Vulkanens utseende indikerer at den sist hadde utbrudd i holocen. Den er dekket av snø og en 4 x 5 km stor kaldera, og tuffkjegler finnes i den nedre delen av fjellsiden. Det massive volumet på 1 800 km³ kan sammenlignes med Mount Erebus. Høyden gjør Siple Island til den 15. høyeste øya i verden. 

Mount Siple er kalt opp etter Paul A. Siple (1908–68), en amerikansk antarktisfarer og geograf som deltok på seks ekspedisjoner til Antarktis, blant annet de to Byrd-ekspedisjonene i 1928-30 og 1933-35 (Siple Coast, Siple Island). Han var leder for West Base fra U.S. Antarctic Service (USAS) i perioden 1939–41, og var navigatør på alle de store flyturene som ble gjennomført fra basen under utforskningen av området, inkludert flyturen da Mount Siple ble oppdaget. Han tjente som seniorrepresentant for den amerikanske hæren under Operasjon Highjump i 1946–47; som direktør i Scientific Projects i planleggingsstadiet av Det internasjonale geofysiske året og som første forskningssjef ved Amundsen-Scott-stasjonen i 1956-57. Richard Byrd sendte et forslag til Siple om at sistnevnte skulle navngi fjellet etter sin kone, Ruth Ida Johannesmeyer (1912–2004), og Siple godtok dette forslaget og ga følgelig fjellet navnet Mount Ruth Siple. Advisory Committee on Antarctic Names (US-ACAN) aksepterte dette navnet i 1947 og forkortet det til Mount Siple i 1966. 

USAS anslo Mount Siples høyde først til å være drøyt 4 570 meter over havet. Da Mount Siple ble besøkt for første gang 22. februar 1984, viste det seg at fjellet hadde blitt feilplassert på kart med hele 48 km og at det var langt lavere enn først antatt. I 1992 satte USA opp en automatisk værstasjon på fjellet, i en høyde av 230 meter over havet. 

Fjellet har «trolig blitt besteget», men det finnes «ingen kjente kilder» for at det skal ha skjedd. Dersom det faktisk er ubesteget er det et av fjellene med størst primærfaktor i verden som ikke har blitt klatret til nå. Mount Siple er sjelden omtalt på grunn av dens avsidesliggende geografiske beliggenhet, og vulkanens topografi er kun kjent fra et skissekart. Mount Siple har fått færre besøk enn mange av sine nærmeste vulkaner.

 Se også 
Liste over vulkaner i Antarktis
Liste over fjell i Antarktis etter primærfaktor
Liste over verdens høyeste ubestegne fjell  

 Referanser 

 Litteratur 


 Eksterne lenker 
 Mount Siple. Global Volcanism Program. Smithsonian Institution. 
 Mount Siple i Antarktis – Peakbagger 
 Skiing the Mount Siple – skimountaineer.com 

Kategori:Vulkaner i Antarktis
Kategori:Fjell i Antarktis
Kategori:Marie Byrd Land
Kategori:Skjoldvulkaner
Kategori:Fjell over 3000 meter
Kategori:Artikler i Antarktis-prosjektet